फोंडेंः मडकयच्या बार- आम्रे खाजन शेती समितीचे सचीव दया नायक आनी भांडारी नारायण गावडे हांणी आपल्याक विस्वासांत घेवंक ना. तांचे कडल्यान सुमार 60 लाख रुपया अजून मेरेन बॅक खात्यांत जमा जावंक नात. हे संबंदांत फोंडें पुलीस स्टेशनाचेर रितसर कागाळ दिवपाचें आस्वासन समितीचे अध्यक्ष पुरुषोत्तम गावडे हांणी आयतारा जाल्ले बसकेंत शेतकारांक दिलां.
 समितीचे सचीव दया नायक हांणी फाटल्या 6 वर्सांचो पुराय हिशोब सादर करपाचें आस्वासन शेतकारांक दिल्लें. पूण आयतारा आपयिल्ले बसकेंत सचीव दया नायक आनी भांडारी नारायण गावडे गैरहाजीर राविल्ल्यान शेतकारांनी हाजीर राविल्ले अध्यक्ष पुरुषोत्तम गावडे हांकां जाब विचारलो. ताका लागून बसकेंत कांय वेळ तणाव निर्माण जालो.
 शेतकारांनी सचीव दया नायक आनी भांडारी नारायण गावडे हांकां फोन करून बसकेक येवपाची विनवणी केली. पूण दोगांनीय बसकेक येवपाक न्हयकार दिल्ल्यान शेतकार भावांनी अध्यक्ष पुरुषोत्तम गावडे हांकां धारेर धरून विवीध प्रस्नांचो मारो केलो. ह्या वेळार अध्यक्ष गावडे हांणी सचीव नायक आनी भांडारी गावडे हांणी बँक खात्यांत अजून मेरेन 60 लाख रुपया जमा करूंक नाशिल्ल्याचें स्पश्ट केलें.
 फाटल्या कांय वर्सां सावन सचीव नायक आनी भांडारी गावडे हांणी आपल्याक विस्वासांत घेवंक ना. दोन दिसां आदीं सचीव नायक हांणी सगळो हिशोब फोंडें मामलेदारा कडेन दिला, अशी म्हायती अध्यक्ष गावडे हांणी दिली. हे आदीं 52 लाख रुपया बँक खात्यांत जमा करूंक नाशिल्ल्यान दया नायक हाचे आड फोंडें मामलेदारा कडेन कागाळ केल्ली. ते भायर आनीक सुमार 8 लाख रुपया बँक खात्यांत जमा करूंक नाशिल्ले. हे संबंदांतूय फोंडें पुलीस स्टेशनाचेर कागाळ करतले, अशेंय अध्यक्ष गावडे हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 